7. Selgitustöö arendamine. Meil oli juba eespool juhus kõnelda sellest, kui tähtis on ühistege­vuse edule, kui liikmed ja tarvitajad on teadlikud ühistegelased. Siin leiame selle tähtsuse veel kord rõhutatuna ja võib-olla eespoolgi on juhuseid selle juures peatuda. Teadlikkust ei saa muidu külvata hul­kadesse kui selgitustöö kaudu. Ühistegevus - kuigi majanduslik tegevus - ei ole siiski ainult äritsemine, majandusliku kasu püüdmine. Ühistegevus seisab inim­konna kõrgemate ja õilsamate sihtide teenistuses nagu õiglus, ausus, üksmeel, leplikkus, töö, isetegevus, oma­abi, elurõõm jne. jne. Seega on ta ka ideeline lii­kumine. Ühistegevuses on ja peab olema midagi rohkem kui ainult maine huvi ja igapäevase leiva mure. Ta peab aitama inimest leida sisemist rahuldust ene­sega, kaotada vastolusid eneses ja suhetes välise maa­ilmaga. Iga idee nõuab ohvrimeelt, ja ka ühistegevus nõuab seda. Kui nõuame ühistegevuselt ohvrit, peame ka vastu ohverdama. See kõik nõuab sihikindlat selgi­tustööd, sest ükski idee ei levi ilma selgituseta, propa­gandata.